Likumprojekts

**Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"**

Izdarīt likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā" (Latvijas Republikas Saeimas un Ministru Kabineta Ziņotājs, 1993, 1. nr.; 1995, 22. nr.; 2002, 2. nr.; 2004, 13. nr.; 2009, 1. nr.; Latvijas Vēstnesis, 2010, 178. nr., 2012, 108. nr.) šādus grozījumus:

1.  2. pantā:

aizstāt pirmajā daļā vārdus "aizliegts izmantot pret" ar vārdiem "atļauts izmantot tikai šajā likumā noteiktajā kārtībā saskaņā ar";

izteikt otro daļu šādā redakcijā:

"Katra pilngadīga persona ir tiesīga savas dzīves laikā izteikt gribu aizliegt vai atļaut izmantot savu ķermeni, audus un orgānus pēc nāves, izdarot atzīmi vienotajā veselības nozares elektroniskajā informācijas sistēmā (turpmāk – veselības informācijas sistēma).";

papildināt pantu ar trešo, ceturto un piekto daļu šādā redakcijā:

"Tiesības izteikt gribu aizliegt vai atļaut izmantot nepilngadīgā bērna ķermeni, audus un orgānus pēc nāves ir vienam no nepilngadīgā bērna likumiskajiem pārstāvjiem.

Persona ir tiesīga mainīt savas dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves.

Veselības ministrija izstrādā un bez maksas nodrošina pieejamus informatīvos materiālus par cilvēka ķermeņa, audu un orgānu izmantošanas iespējām un tiesiskajiem aspektiem, kā arī veic regulāras informatīvās kampaņas."

2. Izslēgt 3. pantu.

3. Izteikt 4. pantu šādā redakcijā:

"**4. pants. Tuvāko piederīgo tiesības un prezumētā piekrišana**

Ja veselības informācijas sistēmā nav ziņu par mirušā cilvēka gribu aizliegt vai atļaut izmantot savu ķermeni, audus un orgānus pēc nāves, ārstniecības iestādei (audu un orgānu ieguves centram) ir pienākums noskaidrot informāciju par mirušā cilvēka dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves no tuvākā klātesošā piederīgā (laulātais, vecāki, pilngadīgais bērns, brālis, māsa vai veselības informācijas sistēmā norādītā mirušā cilvēka kontaktpersona).

Ja tuvākie piederīgie nav klātesoši, ārstniecības iestāde (audu un orgānu ieguves centrs), sadarbojoties ar valsts un pašvaldību iestādēm un izmantojot valsts informācijas sistēmas, pēc iespējas noskaidro informāciju no tuvākajiem piederīgajiem par mirušā cilvēka dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves.

Tuvākā piederīgā sniegtā informācija tiek fiksēta donora medicīniskajos dokumentos.

Ja attiecīgajā valsts informācijas sistēmā nav ziņu par mirušā cilvēka aizliegumu vai atļauju izmantot savu ķermeni, audus un orgānus pēc nāves un no tuvākajiem piederīgajiem atbilstoši šā panta pirmajai un otrajai daļai nav bijis iespējams noskaidrot viņa dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves, ir prezumējama šī mirušā cilvēka piekrišana atļaut izmantot savu ķermeni, audus un orgānus pēc nāves.

Ārstniecības iestādei (audu un orgānu ieguves centram) ir pienākums informēt tuvākos klātesošos piederīgos par mirušā cilvēka ķermeņa, audu un orgānu izmantošanu un tās tiesiskajiem aspektiem."

4. Izteikt 11. pantu šādā redakcijā:

"**11. pants. Transplantācijas noteikumi donora nāves gadījumā**

Mirušā tuvākajiem piederīgajiem informāciju par mirušā cilvēka dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves ir tiesības rakstveidā paust ārstniecības iestādei (audu un orgānu ieguves centram) līdz audu un orgānu izņemšanas operācijas sākumam. Miruša bērna audus un orgānus aizliegts izņemt transplantācijai, ja to rakstveidā nav atļāvis viens no bērna likumiskajiem pārstāvjiem."

5. Papildināt 17. pantu ar otro daļu šādā redakcijā:

"Ārstniecības iestāžu un ārstniecības personu darbības atbilstību šā likuma prasībām atbilstoši kompetencei uzrauga Veselības inspekcija un Zāļu valsts aģentūra."

6.  18. pantā:

papildināt pirmo daļu pēc vārdiem "izmantošana kalpo" ar vārdiem "medicīnai un";

aizstāt trešajā daļā vārdu "Reklāma" ar vārdiem "Reklāma vai jebkādas citas informācijas publiska izplatīšana";

papildināt pantu ar ceturto, piekto un sesto daļu šādā redakcijā:

"Šā panta trešajā daļā reklāmas jomā noteiktā ierobežojuma uzraudzību veic saskaņā ar Reklāmas likumu.

Veselības inspekcijai ir tiesības informācijas izplatītājiem uzlikt par pienākumu apturēt tādas informācijas publisku izplatīšanu, kurā ar nolūku gūt finansiālu labumu vai līdzvērtīgu izdevīgumu tiek piedāvāti dzīva vai miruša cilvēka audi vai orgāni vai izrādīta interese par iespēju iegūt dzīva vai miruša cilvēka audus vai orgānus. Veselības inspekcijai ir tiesības noteikt informācijas izplatītājiem uzliktā pienākuma izpildes termiņu.

Veselības inspekcijas lēmumu, kas pieņemts, realizējot šā panta piektajā daļā noteiktās tiesības, šā lēmuma adresāts normatīvajos aktos noteiktajā kārtībā var pārsūdzēt Administratīvajā rajona tiesā. Veselības inspekcijas lēmuma pārsūdzēšana neaptur tā darbību."

7. Papildināt pārejas noteikumus ar 6. un 7. punktu šādā redakcijā:

"6. Grozījumi šā likuma 2. panta otrajā daļā un 4. panta pirmajā daļā attiecībā uz atzīmes izdarīšanu veselības informācijas sistēmā par aizliegumu vai atļauju izmantot mirušā cilvēka ķermeni, audus un orgānus pēc nāves stājas spēkā 2020. gada 1. janvārī. Līdz 2019. gada 31. decembrim personas griba aizliegt vai atļaut izmantot savu ķermeni, audus un orgānus pēc nāves tiek fiksēta Iedzīvotāju reģistrā, iesniedzot iesniegumu Pilsonības un migrācijas lietu pārvaldē.

7. Grozījums par šā likuma 3. panta izslēgšanu stājas spēkā 2020. gada 1. janvārī."

Tieslietu ministrs

Dzintars Rasnačs